На основу члана 38. Закона о удружењима („Службени гласник РС“ број 51/2009, 99/2011 – др.закони и 44/2018 – др. закон), члана 3. Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Службени гласник РС“ број 16/2018), члана 69. Статута општине Ражањ („Службени лист општине Ражањ“ број 1/19), Општинско веће Општине Ражањ на седници дана 21.01.2021. године, донело је

**П Р А В И Л Н И К**

**О НАЧИНУ, ПОСТУПКУ И КРИТЕРИЈУМИМА ЗА ДОДЕЛУ СРЕДСТАВА ИЗ БУЏЕТА ОПШТИНЕ РАЖАЊ ЗА ПОДСТИЦАЊЕ ПРОГРАМА ОД ЈАВНОГ ИНТЕРЕСА КОЈЕ РЕАЛИЗУЈУ УДРУЖЕЊА**

I ОСНОВНЕ ОДРЕДБЕ

Овим Правилником ближе се одређују услови, критеријуми, обим, начин, поступак доделе, као и поступак враћања средстава за подстицање програма или недостајућег дела средстава за финансирање програма које реализују удружења, односно невладине организације, а који су од јавног интереса и који се финансирају или суфинансирају из буџета Општине Ражањ. (у даљем тексту: Општина).

*Појам удружења и примена правилника*

Под удружењем у смислу овог Правилника, подразумева се добровољна и неваладина недобитна организација заснована на слободи удруживања више физичких или правних лица, основана ради остваривања или унапређења одређеног заједничког или општег циља и интереса, који нису забрањени Уставом или законом, уписана у регстар надлежног органа у складу са законом.

Овај Правилник се не примењује на финансирање, односно суфинансирање програма које је уређено посебним законом и прописима донетим на основу тог закона.

*Програм од јавног интереса*

Програмом од јавног интереса који се финасира или суфинансира из средстава буџета Општине Ражањ, у смислу овог Правилника, сматрају се програми у областима утврђеним законом којим се уређује рад удружења, а нарочито програми у области: социјалне заштите, борачко-инвалидске заштите, заштите лица са инвалидитетом, друштвене бриге о деци, заштите интерно расељених лица са Косова и Метохије и избеглица, подстицања наталитета, помоћи старима, здравствене заштите, заштите и промовисања људских и мањинских права, образовања, науке, културе, информисања, програми и пројекти за младе, екологије, заштите животне средине, подстицања и развоја привредних делатности (туризам, пољопривреда, занатство, стари и ретки занати, задругарство и др), заштите животиња, заштите потрошача, борбе против корупције, заштита културне баштине, неговања историјских тековина, за развој културно-уметничког стваралаштва, афирмисања равноправности полова, хуманитарни програми и других садржаја који доприносе убрзаном развоју општине Ражањ и афирмацији грађанског активизма.

*Садржина програма*

Програм из става 3. овог Правилника нарочито садржи: област у којој се програм реализује, територију на којој би се програм реализовао, време и дужину трајања програма, циљ, врсту и обим активности које би се вршиле у току реализације програма и укупан број лица који је потребан за извођење програма.

*Средства за подстицање програма*

Средства за подстицање програма од јавног интереса које реализју удржења обезбеђују се у буџету Општине Ражањ, а њихов износ опредељује се одлуком о буџету за сваку календарску годину.

Средства опредељена одлуком из става 1. овог члана додељују се удружењима чији су програми одобрени на основу спроведеног јавног конкурса и закључених уговора о реализацији тих програма.

Давалац средстава је Општина Ражањ.

II ПОСТУПАК ДОДЕЛЕ СРЕДСТАВА

*Годишњи план јавних конкурса*

Председник општине Ражањ, одговоран за извршење буџета, на предлог Одељења за привреду и финансије, утврђује Годишњи план расписивања јавних конкурса, у складу са одлуком о буџету.

Одељење за привреду и финансије општине Ражањ објављује годишњи план јавних конкурса на интерент презентацији Општине Ражањ и огласној табли Општинске управе општине Ражањ, најкасније до 31. јануара текуће године и доставља га Канцеларији за сарадњу са цивилним друштвом Владе РС, односно министарству надлежном за сарадњу са цивилним друштвом.

Годишњи план јавних конкурса садржи податке о давацоцу и износу средстава, областима које се подстичу у текућој години, називу и планираном периоду расписивања јавног конкурса и друге релевантне податке у зависности од врсте конкурса.

*Критеријуми за избор програма*

Избор програма који ће се финансирати средствима из буџета Општине Ражањ врши се применом следећих критеријума:

1. референце програма: област у којој се реализује програм, дужина трајања програма, број корисника програма, могућност развијања програма и његова одрживост:

2. циљеви који се постижу: обим задовољавања јавног интереса, степен унапређења стања у области у којој се програм спроводи;

3. суфинансирање програма из других извора: сопствених прихода, буџета Републике Србије, аутономне покрајине или јединице локалне самоуправе, фондова Еверопске уније, поклона, донација, легата, кредита и друго, у случају недостајућег дела средстава за финансирање програма;

4. законитост и ефикасност коришћења средстава и одрживост ранијих програма: ако су раније коришћена средства буџета, да ли су испуњене уговорне обавезе.

Ближа мерила за избор програма применом критеријума из става 1. овог члана, као и допунске критеријуме који су специфични за одређену област утврђује Комисија за спровођење конкурса за доделу средстава удружењима.

*Конкурс*

Јавни конкурс за доделу средстава за финансирање, односно за суфинансирање програма од јавног интереса (у даљем тексту: конкурс) расписује Комисија за спровођење конкурса (у даљем тексту: Комисија) и оглашава се на интернет презентацији Општине Ражањ, порталу е-Управа и огласној табли Општинске управе општине Ражањ.

*Садржина конкурса*

Конкурс садржи:

* једну или неколико сродних области од јавног интереса;
* ко може бити учесник конкурса;
* рок за подношење пријава (не краћи од 15 дана);
* обим средстава која се додељују;
* преглед конкурсне документације коју је потребно доставити, уз попуњен образац предлога програма;
* трајање програма;
* ближа мерила и допунске критеријуме чијом применом се врши вредновање пријављених програма, са јасним системом за вредновање сваког појединачног критеријума, односно упућивање на службено гласило у коме је објављен пропис којим су утврђена ближа мерила и допунски критеријуми за вредновање програма.

*Право учешћа на конкусу*

На конкурсу може да учествује удружење:

* 1. које је регистровано у складу са законом који уређује статус и рад удружења;
	2. чији циљеви се, према статутарним одредбама, остварују у области у којој се програм реализује;
	3. које има седиште или огранак на територији општине Ражањ или на територији других општина чији су чланови са територије општине Ражањ, с тим да се све пројектне активности морају реализовати на територији општине Ражањ;
	4. које има усвојен годишњи план рада који обухвата активности у областима које су од јавног значаја;
	5. које није у поступку ликвидације, стечајном поступку или под привременом забраном обављања делатности.

*Конкурсна комисија*

За спровођење конкурса, председник општине Ражањ образује Конкурсну комисију за спровођење конкурса.

Комисија се именује решењем, за сваки конкурс посебно.

Комисија може имати три или пет чланова и заменике чланова.

Решењем о образовању комисије утврђује се број чланова и састав комисије, задаци комисије и рокови за њихово извршење, као и друга питања значајна за рад комисије.

*Начин рада комисије*

Комисија је независна у свом раду.

Председник комисије координира рад комисије и води седнице.

Комисија ради и одлучује у пуном саставу и о свом раду води записник.

Комисија одлучује већином гласова од укупног броја чланова.

*Изјава о непостојању сукоба интереса*

Сваки члан комисије је дужан да потпише писану изјаву да нема приватни интерес у вези са радом и одлучивањем комисије, односно спровођењем конкурса.

Именовано лице не може предузимати радње у својству члана комисије пре него што потпише изјаву из става 1. овог члана.

У случају да у току спровођења конкурса дође до сазнања да се налази у сукобу интереса или сумњу у потојање сукоба интереса пријави треће лице, члан комисије је дужан да о томе одмах обавести председника општине и остале чланове комисије и да се изузме из даљег рада комисије.

О решавању сукоба интереса председник општине одлучује у сваком случају посебно, а ако утврди сукоб интереса, именује у комисију новог члана као замену, у року од три дана од дана утврђивања сукоба интереса.

Сукоб интереса постоји ако члан комисије или чланови његове породице (брачни или ванбрачни друг, дете или родитељ), запослени или члан органа удружења које учествује на конкурсу или било ког другог удружења повезаног на било који начин са тим удружењем или у односу на та удружења има било који материјални или нематеријални интерес супротан јавном интересу, и то у случајевима породичне повезаности, економских интереса или другог заједничког интереса.

*Пријава*

Удружења која су учесници на конкурсу подносе пријаву Комисији за спровођење поступка на обрасцима који се уз Конкурс објављују на интернет страници Општине Ражањ.

За сваки програм односно пројекат подноси се посебна пријава.

Пријава се подноси у року који не може бити краћи од 15 дана од дана објављивања конкруса.

Ако за доделу средства конкурише партнерски програм, само једно удружење подноси пријаву и оно је одговорно за управљање финансијским средствима свих партнерских удружења на програму, и у програму мора бити означено као одговорно удружење.

Детаљан опис програма односно пројекта треба да садржи податке: област у којој се програм реализује, територију на којој би се програм реализовао, време и дужину трајања програма, циљ, врсту и обим активности које би се вршиле у току реализације програма, укупан број лица који је потребан за извођење програма и детаљан финансијски план.

Саставни део пријаве је изјава о прихватању обавезе подносиоца пријаве у случају да Општина финансира или суфинансира пријављени програм односно пројекат према којој одговорно лице подносиоца пријаве, под кривичном и материјалном одговорношћу изјављује:

* да су сви подаци наведени у пријави истинити и тачни;
* да ће додељена средства бити наменски утрошена;
* да ће у законском року бити достављен извештај о реализацији програма односно пројекта са финансијском документацијом;
* да је у претходне две године користио средства буџета и испунио/није испунио обавезе;
* да је/није у претходне године раскинут уговор збор ненаменског трошења средстава.

Пријаве се подносе у штампаном облику Комисији за спровођење конкурса на писарници Општине Ражањ или поштом, на адресу Трг Светог Саве број 33, 37215 Ражањ.

*Поступање по поднетим пријавама*

Комисија по истеку року за пријаву отвара пријаве и проверава испуњеност услова за учешће на конкурсу и благовременост пријава.

Неблаговремене пријаве, као и пријаве које је поднело удружење које не испуњава услове за учешће на конкурсу одбацују се без разматрања.

Непотпуне пријаве, односно непотпуно или непрецизно представљени програми или остала конкурсна документација, не разматрају се.

*Поступак оцењивања програма*

Комисија врши оцену уредно поднетих програма, применом критеријума и мерила утврђених конкурсом и овим Правилником.

Оцењивање програма врши сваки члан комисије независно, за сваки програм и по сваком од критеријума.

Комсија је дужна да за сваки програм који се разматра сачини обрзложење, у коме се обавезно наводе разлози за одговарајуће оцењивање тог програма.

*Вредновање и рангирање програма*

Комисија уврђује листу вредновања и рангирања пијављених програма (у даљем тексту: листа ранграња), у року од 60 дана од дана истека рока за подношење пријаве.

Листа рангирања са подацима о комисији која је вршила оцену програма, објављује се на интернет презентацији Општине и на порталу е-Управа.

Учесници конкурса имају прво увида у поднете пријаве и приложену документацију у року од три дана од дана објављивања листе рангирања.

На листу рангирања учесници конкурса имају право приговора у року од осам дана од дана њеног објављивања.

Одлуку о приговору, која мора бити образложена, председник општине доноси на предлог Комисије, у року од 15 дана од дана његовог пријема.

*Одлука о избору програма*

Одлуку о избору програма који се подстичу средствима означеним у конкурсу, доноси председник општине, према редоследу утврђеном у Листи рангирања, у оквиру средстава која су обезбеђена за тај конкурс.

Одлука из става 1. овог члана досноси се у року од 30 дана од дана истека рока за подношење приговора.

Одлука из става 1. овог члана објављује се на званичној интернет презентацији Општине Ражањ, порталу е-Управа и огласној табли Општинске управе општине Ражањ.

*Решење о додели средстава*

 На основу Одлуке о избору програма, председник општине доноси Решење о додели средстава удружењу за реализацију одобреног програма.

III КОРИШЋЕЊЕ СРЕДСТАВА И ПРАЋЕЊЕ РЕАЛИЗАЦИЈЕ ПРОГРАМА

*Коришћење средстава*

1.

Средства која се, у складу са овом одлуком доделе удружењу за реализацију програма јесу наменска средства и могу да се користе искључиво за реализацију одобреног програма и у складу са уговором који закључују Општина Ражањ и удружење корисник средстава.

Пренос средстава из става 1. овог члана врши се у складу са прописима којима се уређују пренос средстава и отварање рачуна корисника јавних средстава.

Уговором се уређују међусобна права, обавезе и одговорности уговорних страна, а уговор садржи нарочито: утврђен предмет програма, рок у коме се програм реализује, конкретне обавезе уговорних страна, износ средстава и начин обезбеђења и преноса средстава, инструменти обезбеђења за случај ненаменског трошења средстава обезбеђених за реализацију програма, односно за случај неизвршења уговорне обавезе – предмета програма и повраћај неутрошених средстава.

Корисник средстава дужан је да пре склапања уговора надлежном органу достави изјаву да средства за реализацију одобреног програма нису на други начин већ обезбеђена као и изјаву о непостојању сукоба интереса и интерни акт о антикорупцијској политици.

Уколико се носилац одобреног програма не одазове позиву за закључење уговора у року од 15 дана од дана пријема позива, сматраће се да је повукао предлог програма.

**Праћење реализације програма**

 Општинска управа општине Ражањ, односно Одељење за привреду и финансије (у даљем тексту: надлежни орган) прати рализацију програма за који су одобрена средства у складу са овом одлуком.

 Праћење реализације програма обухвата:

1) обавезу удружења да обавештава надлежни орган о реализацији програма, у роковима одређеним уговором;

2) прегледање извештаја од стране надлежног органа;

3) мониторинг посете представника надлежног органа;

4) обавезу удружења да омогући представницима надлежног органа да изврше увид у релевантну документацију насталу у току реализације програма;

5) прикупљање информација од корисника програма;

6) друге активности предвиђене уговором.

 Праћење може обухватити и ревизију овлашћеног ревизора, уколико је то предвиђено конкурсним условима и уговором.

 Удружење односно реализатор програма је дужно да надлежном органу омогући праћење реализације програма.

*Извештавање*

 Изабрани подносиоци пријаве, којима су додељена средства за финансирање или суфинансирање програма односно пројекта, дужни су да по завршетку програма, односно пројекта за који су додељена буџетска средства поднесу наративни и финансијски, односно извештај о реализацији тих програма односно пројеката и доставе доказе о наменском коришћењу финансијских средстава надлежном одељењу Општинске управе.

 Извештаји се подносе у штампаном облику на писарници Општине Ражањ или поштом.

 Прегледом финансијских извештаја надлежни орган утврђујe да ли су буџетска средства наменски коришћена и да ли постоји рачуноводствена документација која указује на наменски утрошак исти.

*Мониторинг посета*

 Ради праћења реализације рограма, надлежни орган може реализовати мониторинг посете.

 Мониторинг посетом, у смислу овог правилника, сматра се: посета удружењу, одржавање састанака овлашћених представника надлежног органа са овлашћеним представницима удружења, присуство одређеним догађајима и манифестацијама или другим програмским активностима које удружење спроводи у склопу реализације програма.

 Мониторинг посета може бити најављена или ненајављена.

 За програме чије трајање је дуже од шест месеци и чија је вредност одобрених средстава већа од 500.000,00 динара, као и програме који трају дуже од годину дана, надлежни орган реализује најмање једну мониторинг посету у току трајања програма, односно најмање једном годишње.

*Извештај о мониторинг посети*

 Надлежни орган израђује извештај о мониторинг посети из члана 15. ове уредбе у року од десет дана од дана спроведене посете.

 Поред извештаја из става 1. овог члана надлежни орган може израдити и препоруке за отклањање недостатака и рокове за њихову реализацију и упутити их кориснику средстава.

*Сукоб интереса код корисника средстава*

 Удружење ће предузети све потребне мере у циљу избегавања сукоба интереса приликом коришћења наменских средстава и одмах по сазнању обавестити надлежни орган о свим ситуацијама које представљају или би могле довести до сукоба интереса, у складу са законом.

 Сукоб интереса постоји у ситуацији у којој је непристрасно извршење уговорних обавеза било ког лица везаног уговором угрожено због прилике да то лице својом одлуком или другим активностима учини погодност себи или са њим повезаним лицима (чланови породице: супружник или ванбрачни партнер, дете или родитељ), запосленом, члану удружења, а на штету јавног интереса и то у случају породичне повезаности, економских интереса или другог заједничког интереса са тим лицем.

 Сваки сукоб интереса надлежни орган посебно разматра и може од удружења затражити сва потребна обавештења и документацију.

 У случају утврђеног постојања сукоба интереса у спровођењу уговора, надлежни орган ће затражити од удружења да без одлагања, а најкасније у року од 30 дана, предузме одговарајуће мере.

 Не сматра се сукобом интереса када корисник средстава спроводи програм који је усмерен на чланове удружења као кориснике програма који припадају социјално осетљивим групама или особама са инвалидитетом.

*Прерасподела одобреног износа средстава*

 Корисник средстава, у изузетним ситуацијама, може да тражи сагласност од председника општине ради прерасподеле средстава за реализацију планираних активности у оквиру одобреног програма.

 Захтевом за прерасподелу средстава не може се тражити повећање расхода који се односе на људске ресурсе.

 Прерасподела средстава се може извршити тек након добијања писмене сагласности или потписивањем анекса уговора са даваоцем средстава.

*Поступање у случају неправилности*

 Надлежни орган обавештава корисника средстава да ће покренути поступак за раскид уговора и повраћај средстава са припадајућом каматом уколико су неправилности такве природе да онемогућавају надлежни орган да утврди да су додељена средства наменски коришћена, односно ако утврди ненаменски утрошак средстава.

*Раскид уговора и повраћај средстава*

1.

 Ако се приликом праћења реализације програма утврди ненаменско трошење средстава надлежни орган дужан је да раскине уговор, захтева повраћај пренетих средстава, односно да активира инструменте обезбеђења, а удружење је дужно да средства врати са законском каматом.

*Извештај о реализованој финансијској подршци*

 Надлежни орган изрaђује извeштaj о реализованој финансијској подршци програмима удружења из буџетских средстава у претходној календарској години.

 Извeштaj из става 1. овог члана објављује се на званичној интернет страници надлежног органа и на огласној табли Општинске управе општине Ражањ.

 Надлежни орган може спровести анализу успешности, квалитета и степена остварености циљева програма за која су додељена средства на конкурсу за доделу средстава, уколико оцени да би то довело до унапређења стања у одређеној области у којој се корисницима додељују финансијска средства.

IV. ПРЕЛАЗНЕ И ЗАВРШНЕ ОДРЕДБЕ

*Престанак важења ранијег прописа*

 Даном ступања на снагу овог правилника престаје да важи Правилник о начину, поступку и критеријумима за избор програма од јавног интереса за доделу средстава из буџета Општине Ражањ („Службени лист општине Ражањ“ број 1/17).

*Спровођење раније започетих поступака*

 Поступци доделе средстава који су отпочели пре ступања на снагу овог правилника, а нису окончани, спровешће се према прописима који су важили пре ступања на снагу овог правилника.

*Ступање на снагу*

 Овај правилник ступа на снагу даном доношења и објављује се у „Службеном листу општине Ражањ“.

ОПШТИНСКО ВЕЋЕ ОПШТИНЕ РАЖАЊ

 Број: 400-40/2021-01

Дана 21.01.2021. године

 Председник

 Општинског већа

 Добрица Стојковић